b'\n_START_ARTICLE_\nVasja Bajc\n_START_SECTION_\n\xc5\xa0portna kariera\n_START_PARAGRAPH_\nVaso v svetovnem pokalu nikoli ni posegel \xc4\x8disto po vrhu. Njegova najbolj\xc5\xa1a uvrstitev je bila iz sezone 1979/80, ko je bil v Planici na 5. mestu. Imel je \xc5\xa1e eno 9. mesto iz Harrachova iz sezone sezone 1983/84. Nastopil je tudi na zimskih olimpijskih igrah leta 1984 v Sarajevu, kjer je na mali skakalnici osvojil 15. mesto, na 70-metrski skakalnici pa je bil dve mesti slab\xc5\xa1i. Nazadnje je v svetovnem pokalu nastopil v sezoni 1987/88 v Bischofshofnu.\n_START_SECTION_\nTrenerska kariera\n_START_PARAGRAPH_\nSvojo \xc5\xa1portno kariero je za\xc4\x8del leta 1990 v \xc5\xa0paniji, v dr\xc5\xbeavi, ki v skakalnem svetu velja za eksote. Nato se je leta 1994 preselil na Japonsko, sprva kot osebni trener Kazujo\xc5\xa1ija Funakija. Z japonsko reprezentanco je dosegel 22 zmag v svetovnem pokalu, na olimpijskih igrah v Naganu pa 4 medalje, od tega dve zlati. Na naslednjih igrah v Salt Lake Cityju Japonska ni osvojila nobene medalje, Bajc pa se je preselil k nizozemski reprezentanci, kjer ne vlagajo veliko v smu\xc4\x8darske skoke. Po neuspehu se je zopet preselil \xe2\x80\x93 vendar v bolj nordijsko dr\xc5\xbeavo \xe2\x80\x93 \xc5\xa0vedsko. Po slabi sezoni se je za 2004/05 uskladil na\xc4\x8drte s \xc4\x8de\xc5\xa1ko reprezentanco, ki \xc5\xbee vse od Jaroslava Sakale ni imela skakalca, ki bi posegel v skakalni vrh. Bajc je\xc2\xa0\xc2\xbbprebudil\xc2\xab\xc2\xa0edinega konkuren\xc4\x8dnega \xc4\x8de\xc5\xa1kega skakalca Jakuba Jando, ki je bil dotlej v sivem povpre\xc4\x8dju. Janda je \xc4\x8ce\xc5\xa1ki po skoraj 11 letih prinesel zmago v svetovnem pokalu, sezono pa je kon\xc4\x8dal na izvrstnem 6. mestu. \xc5\xa0e bolj\xc5\xa1a je bila sezona 2005/06, ko je najprej Janda osvojil Novoletno turnejo (skupaj z Ahonenom), ob koncu sezone pa \xc5\xa1e veliki kristalni globus za skupno zmago v svetovnem pokalu. Nato je Bajc \xc4\x8ce\xc5\xa1ko zaradi neizpla\xc4\x8danih dolgov tamkaj\xc5\xa1nje smu\xc4\x8darske zveze zapustil in se pred sezono 2006/07 preselil k slovenski reprezentanci. Vendar tudi pri Slovencih ni zdr\xc5\xbeal dolgo. Zaradi vme\xc5\xa1avanja direktorja nordijske reprezentance Primo\xc5\xbea Ulage v trenersko delo, je 24. januarja 2007 podal odstop z mesta glavnega trenerja. Trenersko delo je nadaljeval v Tur\xc4\x8diji, trenutno (2014) pa pomaga ameri\xc5\xa1ki \xc5\xbeenski skakalni reprezentanci.'